Lykke Friis (V), 2010-05-25:
Vi befinder os i en situation, hvor både forsyningssikkerheden og klimaproblematikken kræver, at vi fokuserer på at udnytte vedvarende energikilder bedst muligt.
Regeringen ønsker at frigøre Danmark fra afhængighed af fossile brændstoffer, derfor er teknologiudvikling essentiel og samtidig en vigtig brik i vores omstilling til en grøn vækstøkonomi.
Regeringen følger med stor interesse udviklingen af forskellige nye VE-teknologier.
En kombination af forskellige teknologier vil være nødvendig for at møde udfordringen med at gøre det danske samfund uafhængigt af fossile brændsler.
Der er både behov for udvikling inden for gamle kendinge som vindkraft og biomasse og også inden for de endnu umodne og mere usikre teknologier såsom f.eks. bølgekraft.
Omstillingen til et fossilfrit samfund er så stor, at der vil være behov for en række teknologifremmende initiativer, og også så kompleks, at det kræver, at vi gennemtænker, hvordan vi bruger vores ressourcer fornuftigt, så de anvendte midler nyttiggøres bedst muligt.
Det fremgår af beslutningsforslaget, at Socialdemokratiet ønsker at oprette et særskilt program til fremme af teknologiudvikling for bølgekraft ved at afsætte 58 mio. kr. til oprettelse af to testcentre samt en pulje til særligt lovende projekter.
Jeg vurderer imidlertid, at det behov, som beslutningsforslaget sigter mod, allerede imødekommes ved en række nye og eksisterende initiativer.
Et nyt og vigtigt initiativ er finansieret af Det Strategiske Forskningsråd.
Rådet bevilgede i december sidste år 20 mio. kr. over 5 år til en ny bølgeenergialliance koordineret af Aalborg Universitet.
Her bringes nogle af de bedste internationale bølgeforskningsmiljøer sammen for at bringe bølgekraften videre.
Endnu et nyt initiativ fra regeringens side er de såkaldte Green Labs for demonstration af grønne teknologier, hvor der er afsat i alt 210 mio. kr. i perioden 2010-2012.
Der er allerede udvist stor interesse for programmet, og første ansøgningsrunde er ved at være afsluttet, og der er modtaget rigtig mange gode forslag til projekter, herunder til bølgeenergi.
Efter en udbudsrunde i efteråret forventes de første midler at kunne udbetales primo 2011.
Da det endnu er for tidligt i processen, kan man naturligvis endnu ikke sige noget om, hvilke projekter der vil blive udvalgt, men det væsentlige er, at regeringens initiativ netop sigter på infrastruktur til storskalatest, som beslutningsforslaget efterlyser.
Derudover skal man huske på, at det i forbindelse med det seneste energiforlig blev besluttet at afsætte 100 mio. kr. over 4 år til udbredelse af små VE-teknologier, og bølgekraft blev nævnt som en af de teknologier, som denne pulje skulle støtte.
Endelig findes der andre udviklingspuljer, hvorfra der kan søges om støtte til projekter om vedvarende energi.
Det drejer sig f.eks. om EUDP og ForskEL og ForskVE, der i 2009 gav 31,6 mio. kr. til bølgeprojekter.
Dertil kommer den netop oprettede fornyelsesfond, som er en del af udmøntningen af globaliseringspuljen for perioden 2010-2012.
Konklusionen er derfor, at de nye initiativer i samspil med de eksisterende støttemuligheder nu både dækker småskala demonstration, vidensopsamling og modellering samt muligheder for at søge støtte til både storskala testfaciliteter og midler til konkrete udviklingsprojekter for bølgeenergiteknologi.
Samtidig er teknologien også stadig væk dyr i forhold til andre VE-teknologier såsom vindkraft.
Derfor finder regeringen det ikke relevant at igangsætte nye initiativer på nuværende tidspunkt.